**ÅRSMELDING FRÅ TURGRUPPA I EKSINGEDALEN IL 2020**

**Turgruppa kan melda om eit aktivt år med 11 gjennomførte onsdagsturar. I tillegg var det «Kom deg ut-dag» på Nesheim i februar -20. Oppsette fellesturar gjekk ut. Som tidlegare har turgruppa hatt ansvar for bøker på 15 fjelltrimpostar og i tillegg ei bok på Mjelkeplassen.**

**TURAR OG ARRANGEMENT:**

**Kom deg ut – dag, søndag 2.februar:** Nysnø og nypreparerte skiløyper la fine rammer for Kom deg ut- dagen i skiløypa på Nesheim. Etterkvart kom sola, og folka strøymde til. Nær 50 små og store kosa seg i skiløypa og med ulike aktivitetar. Alle fekk pølser og spiddepinnar - og god premiering for deltaking i Turtipp og konkurransar var også populært.

Folket let vel, det er fint å møtast for dei som høyrer til lokalt - og ekstra kjekt at folk kjem langvegsfrå for å gå i skiløypene også. Turgruppa var samane med Vaksdal Turlag om arrangementet.

**To avlyste turar:** Tradisjonen tru var det plan om felles tur til Kvitanosi langfredag. Denne turen måtte avlysast, slik koronareglane var då. Det var ikkje høve til fellesturar. Vidare var det sett opp ein tur 12.juli frå Flatekval til Njukjen, vidare til Tuftane og om Grønbakkjen ned til Lavik. Denne turen måtte avlysast på grunn av skodde og mykje regn.

**Onsdagsturane**, derimot, vart alle saman gjennomført:

|  |  |  |  |
| --- | --- | --- | --- |
| VÅRTURAR: | | HAUSTTURAR: | |
| **20. mai** | Eikefetstølen | **12. august** | Gullbråholmen og vidare om Trefallstølen |
| **27. mai** | Vetlejordstølen | **19. august** | Njukjen frå Vinningsleitet |
| **3. juni** | Flatekvalstølen | **26. august** | Vinningsleitet – Nesheimstølen - Ogelsmoget |
| **10. juni** | Nesstølen | **2. september** | Eksestølen |
| **17. juni** | Yksendalstølen | **9. september** | Lavikstølen – Haugastølen |
|  |  | **16. september** | Brakestadstølen |

Me ynskjer at onsdagsturane skal vera noko alle kan vera med på, alle turane startar kl 18. Oppmøtet har vore varierande, med langt større deltaking på haustturane enn om våren.

**Eikefetstølen**: Fin kveld, lett å gå. 4 deltok.

**Vetlejordstølen**: Fint vêr her også, 4 deltok.

**Flatekvalstølen:** Fin sommarkveld, 12 deltok

**Nesstølen:** Vårleg og fint, 9 deltok

**Yksendalstølen:** 4 deltok og turfølgjet gjekk over til Bergo.

**Gullbråholmen og vidare til Trefallstølen**: Turane starta opp før skulestart, og 13 var med på denne første turen. Kveldssol, lange skuggar og sommarleg temperatur vart rett og slett ein sommarleg start på haustturane til turgruppa. På veg ned frå Trefallstølen vart det ein stille stopp der ein tente lys og minnast Kåre Magnar. Med vemod - men også med gode minne om Kåre Magnar.

**Frå Vinningsleitet til Njukjen:** Ein nydeleg haustkveld, med turgjester frå «Fotalajet». Skodda låg over Teigdalen då me starta, men det letta opp og alle fekk nyta den storslagne utsikta. Turen tok gode tre timar, og sola gjorde fjella gylne på turen attende til Vinningsleitet. 16 deltok.

**Vinningsleitet – Nesheimstølen – Ogelsmoget**: Ein fin tur opp til Krossaleitet og vidare ned Stordalen til Nesheimstølen. Frå Nesheimstølen til Ogelsmoget var det uryddig å gå, og verre vart det nedover lia mot bilane. Men, utsikt og opplevinga med solnedgang var også denne kvelden storslått. Før neste tur må stien ryddast! Også denne turen tok gode 3 timar, og 15 deltakrar var med.

**Eksestølen**: Gruppa denne dagen vart litt spreidd, då ein valde å starta litt tidlegare. Turgjengen var samla på Eksestølen ei lita stund. Elles gjekk ein i mindre grupper, i alt var 17 med.

**Lavikstølen – Haugastølen**: 9 var med på denne runden, litt småregn men fint å gå.

**Brakestadstølen**: 11 var med, litt haustleg og kaldt. Fin tur, fort gjekk det både opp og ned.

**NY BOKKASSE PÅ NONHAUGEN**

Fjelltrimboka på Nonhaugen forsvann først mellom 10. og 19. april. Ny bok kom på plass 22.april, og idrettslaget bestemte å kjøpa inn skikkeleg turkasse til Nonhaugen, sidan det er ein stad med mykje vêr og vind. Så forsvann den nye boka også, mellom 25.april og 31.mai. Dagen etter, den 1.juni, vart ny turkasse sett opp på Nonhaugen. Kassa er bora fast i varden, så no gjeld det berre å få boka trygt oppi att etter kvar signatur. 1. juni var skiføret framleis godt, med metervis med snø att mange stader. Soga om den bortkomne boka vart snappa opp frå [www.eksingedalen.no](http://www.eksingedalen.no) og vart ei sak i ettermiddagssendinga på NRK-Hordaland.

Poengsamlarar tok kontakt for å registrera besøk som var forsvunne med dei to bøkene, men det kan vera at talet besøkjande på Nonhaugen er større for 2020 enn det som kjem fram i teljinga.

**FRÅ FJELLTRIMMEN SINE BØKER FOR SESONGEN 2020:**  
Det er notert 2 635 namn, mot 2 787 namn i 2019. 81 av medlemmane i Eksingedalen IL har registrert seg i bøkene, i tillegg mange andre namn. Mest besøkt i år også er Kultatoppen, med 331 noteringar, deretter kjem Flatekvalstølen med 297 namn.

Krusa og premie til dei med flest poeng vert delt ut på årsmøtet til idrettslaget. Lavikstølen er motivet på kruset for Fjelltrimmen 2020, og for å greia kruset må ein ha namnet sitt i alle bøkene. 26 medlemmar får kruset for 2020. Kruset er nr 11 i serien, og 9 trimmarar har alle krusa til no. Det er kjekt at nye krusvinnarar kjem til kvart år!

Det er premiering i tre aldersklassar. Styret i idrettslaget har i år auka premiane:   
Klasse 6 – 12 år: Gåvekort på kr 500 kr til vinnar, kr 300 for andreplass  
Klasse 13 – 16 år: Gåvekort på kr 1 000 kr til vinnar, kr 500 til andreplass  
Klasse vaksen (frå det året ein fyller 17 år): kr 1000 for vinnar, kr 500 for andreplass

I tillegg to gåvekort på kr 300, tilfeldig trekt ut av medlemmar på tur.

Høgaste poengsum er 206 poeng, og dei to mest aktive «poengjaktarane» høyrer også i år til i vaksenklassen. Fleire enn før har greidd over 140 poeng.

|  |  |  |
| --- | --- | --- |
| **1** | 206 poeng | Vegard Gullbrå Tollefsen |
| **2** | 180 poeng | Anita Gullbrå |
| **3** | 152 poeng | Sveinung Tyssen Bergo |
| **4** | 145 poeng | Liv Anne Bergo |
| **5** | 144 poeng | Jon Trefall |
| **6** | 142 poeng | Mari Odland Trefall |

Desse får premie:

**Vaksen klasse:**  
Vegard Gullbrå Tollefsen, 206 poeng og kr 1 000  
Anita Gullbrå, 180 poeng og kr 500

**13 – 16 år:**  
Silje Gullbrå, 55 poeng og kr 1000   
Robert Brønstad Hafstad, 28 poeng og kr 500

**6 – 12 år:**  
Elias Bergo, 49 poeng og kr 500 i premie  
Heidi Nesheim, Linea Brønstad og Vemund Bergo, alle med 11 poeng og 300 i premie

**To tilfeldige vinnarar** ved digital uttrekking får 300 kroner kvar: Einar Trefall og Hanna Gullbrå.  
**”Småtroll-diplom”:** Josefine Brønstad og Alma Bergo

**Oversikt over postar og talet på namn i bøkene:**

|  |  |  |  |  |  |  |
| --- | --- | --- | --- | --- | --- | --- |
|  | **Besøk 2015** | **Besøk 2016** | **Besøk 2017** | **Besøk 2018** | **Besøk 2019** | **Besøk 2020** |
| Eikefetstølen | 70 | 70 | 101 | 59 | 90 | 141 |
| Vetlejordstølen | 75 | 66 | 79 | 78 | 56 | 84 |
| Nesstølen | 141 | 170 | 121 | 163 | 113 | 97 |
| Flatekvalstølen | 308 | 258 | 252 | 274 | 185 | 297 |
| Haugastølen | 101 | 141 | 171 | 137 | 151 | 99 |
| Lavikstølen | 151 | 216 | 301 | 246 | 290 | 237 |
| Yksendalstølen | 133 | 168 | 211 | 169 | 172 | 179 |
| Kultatoppen | 188 | 283 | 439 | 438 | 394 | 331 |
| Nonhaugen | 225 | 162 | 207 | 142 | 156 | 158 |
| Nesheimstølen | 108 | 156 | 188 | 134 | 146 | 129 |
| Brakestadstølen | 339 | 308 | 382 | 310 | 337 | 263 |
| Trefallstølen | 109 | 150 | 185 | 114 | 162 | 192 |
| Eksestølen | 128 | 183 | 211 | 137 | 178 | 98 |
| Gullbråholmen | 215 | 207 | 221 | 167 | 219 | 146 |
| Kvitanosi | 104 | 95 | 166 | 164 | 138 | 184 |
|  | **2 405** | **2 633** | **3 235** | **2 732** | **2787** | **2635** |

**BOK PÅ MJELKEPLASSEN**

Det har vore bok på Mjelkeplassen i sesongane 2019 og 2020. Bakgrunnen for boka var at stien vart rydda av idrettslaget – og at ein ville halda stien ved like som tursti og til motbakeløpet «Gygrakjeften opp». Turgruppa spurte i haust styret om ein skal halda fram med bok og premiering på Mjelkeplassen.

Styret sa ja til å halda fram med bok i regi av idrettslaget / Turgruppa. Styret ynskjer at det skal setjast opp ei enkel bokkasse på Mjelkeplassen. Styret gjev Turgruppa eit budsjett til premiering på kr 600 framover.

For sesongen 2020 var det lova premie til dei to med flest poeng, i tillegg to tilfeldig trekte av dei med meir enn 5 turar. 2 gjekk meir enn 5 turar, det var Sveinung med 18 turar og Liv Anne med 10 turar. Vinnarane får ei ryddesag og ein sprayboks med måling til vidare arbeid på stien opp lia (til pris inntil 600 kr). 26 medlemmar var noterte på Mjelkeplassen, i alt var det 102 namn i boka.

**NYE BØKER KOM PÅ PLASS I OKTOBER**Mange er godt i gang med å nå målet for 2021, kruset for 2021 vil ha motiv frå Flatekvalstølen.   
Det er dei same 15 ulike turmåla som gjeld for å få kruset:

|  |  |  |  |
| --- | --- | --- | --- |
| Fetstølen | 3 poeng | Kultatoppen | 1 poeng |
| Vetlejordstølen | 2 poeng | Nonhaugen | 3 poeng |
| Nesstølen | 3 poeng | Nesheimstølen | 3poeng |
| Flatekvalstølen | 2 poeng | Brakestadstølen | 2 poeng |
| Lavikstølen | 1 poeng | Trefallstølen | 2 poeng |
| Haugastølen | 2 poeng | Eksestølen | 3 poeng |
| Yksendalstølen | 3 poeng | Gullbråholmen | 3 poeng |
|  |  | Kvitanosi | 8 poeng |

Boka på Mjelkeplassen kjem på plass så fort det er tåe opp lia.

**TURGRUPPA TAKKAR FOR SOSIALE, TRIVELEGE OG GODE TRIMTURAR!  
Med mange trimmarar langs stølsvegane heldt me stiane godt ved like også.**Vel møtt til ny sesong! Me gler oss!

*Turgruppa i Eksingedalen IL 2020  
Aud Marit Brønstad Bergo, Jomar Flatekval, Liv Anne Bergo (leiar)*